REGULAMENTUL (CE) NR. 1034/2008 AL COMISIEI
din 21 octombrie 2008
de modificare a Regulamentului (CE) nr. 885/2006 de stabilire a normelor de aplicare a Regulamentului (CE) nr. 1290/2005 în ceea ce privește autorizarea agențiilor de plăți și a altor entități, precum și lichidarea conturilor FEGA și FEADR
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 1290/2005 al Consiliului din 21 iunie 2005 privind finanțarea politicii agricole comune (1), în special articolul 42,
întrucât:
(1)
În conformitate cu articolul 9 alineatul (1) litera (a) punctul (iii) din Regulamentul (CE) nr. 1290/2005, statele membre au obligația de a recupera sumele pierdute ca rezultat al neregulilor și neglijenței. Cu toate acestea, articolul 32 alineatul (6) și articolul 33 alineatul (7) din respectivul regulament permit statelor membre să nu inițieze procedurile de recuperare în cazul în care costurile deja suportate și cele estimate pentru recuperare depășesc valoarea ce trebuie recuperată. Pentru a asigura o aplicare corectă și eficace a acestor dispoziții, este oportun să se stabilească un anumit prag, sub care statelor membre să nu li se solicite inițierea procedurilor de recuperare. Acest prag ar trebui stabilit la 100 EUR, fără dobândă, deoarece cazurile de recuperare care implică sume inferioare acestui prag reprezintă o valoare semnificativ mai mică de 0,1 % din valoarea totală a plăților necuvenite, raportată de către statele membre Comisiei în conformitate cu articolul 6 litera (h) din Regulamentul (CE) nr. 885/2006 al Comisiei (2). Stabilirea respectivului prag nu ar trebui să împiedice statele membre să aplice dispozițiile menționate anterior în cazurile, justificate corespunzător, în care suma depășește 100 EUR.
(2)
Regula de minimis prevăzută de prezentul regulament nu ar trebui să se aplice reducerilor și excluderilor de la plată impuse beneficiarilor de către statele membre în domeniul ecocondiționalității în temeiul articolului 6 alineatul (1) din Regulamentul (CE) nr. 1782/2003 al Consiliului din 29 septembrie 2003 de stabilire a normelor comune pentru schemele de sprijin direct în cadrul politicii agricole comune și de stabilire a anumitor scheme de sprijin pentru agricultori (3), deoarece articolul 6 alineatul (3) din respectivul regulament prevede un regim specific de neaplicare a reducerilor și a excluderilor în valoare de 100 EUR sau mai puțin.
(3)
Obligația statelor membre de a recupera sumele necuvenite mai mari de 100 EUR poate fi îndeplinită în mai multe moduri. Fără a aduce atingere niciunei măsuri executorii prevăzute de legislația națională, un mod eficient, inclusiv din punct de vedere al costurilor, de a îndeplini respectiva obligație constă în deducerea din plățile viitoare către debitor a oricăror sume datorate, odată ce datoria a fost stabilită în conformitate cu legislația națională. Prin urmare, aplicarea acestei metode ar trebui să devină obligatorie pentru statele membre.
(4)
Prin urmare, Regulamentul (CE) nr. 885/2006 ar trebui modificat în consecință.
(5)
Măsurile prevăzute de prezentul regulament sunt conforme cu avizul Comitetului pentru fonduri agricole,
ADOPTĂ PREZENTUL REGULAMENT:
Articolul 1
În Regulamentul (CE) nr. 885/2006, se inserează următorul capitol 1a:
„CAPITOLUL 1a
RECUPERAREA CREANȚELOR
Articolul 5a
De minimis
Fără a aduce atingere articolului 6 alineatul (3) primul paragraf din Regulamentul (CE) nr. 1782/2003 al Consiliului (4), condițiile prevăzute la articolul 32 alineatul (6) litera (a) și la articolul 33 alineatul (7) din Regulamentul (CE) nr. 1290/2005 se consideră îndeplinite dacă suma care trebuie recuperată de la beneficiar, în legătură cu o plată individuală din cadrul unei scheme de ajutoare, nu depășește 100 EUR, fără dobândă.
Articolul 5b
Metoda de recuperare
Fără a aduce atingere niciunei măsuri executorii prevăzute de legislația națională, statele membre rețin orice sumă încă datorată de către un beneficiar, care a fost stabilită în conformitate cu legislația națională, din orice plată viitoare care urmează să fie efectuată de către agenția de plăți responsabilă cu recuperarea creanței de la respectivul beneficiar.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 21 octombrie 2008.